Wat soek al die dorings hier? – Finesse Meisie
“… die aarde sal vir jou dorings en dissels laat uitspruit …”
Dezi wil skree. Dis nou die derde keer hierdie week dat haar fiets ’n pap band kry. As daar ’n doring in die dorp is, SAL dit in haar fiets se band steek! Kan hulle nie van al die dorings ontslae raak nie?
Hoekom moet daar in elk geval dorings wees? Hoekom kan die lewe nie makliker wees nie? Hoekom word mense siek, skreeu en skiet op mekaar, ly honger, voer oorlog en mishandel kinders … en hoekom sê haar pa hy gaan sy werk verloor?
God kon dit mos vir ons baie makliker gemaak het!
Weet jy wat, ons Vader wou nog altyd hê dat mense in harmonie met Hom en mekaar moet leef. Maar mense het gekies om anders te leef, en so die dorings en distels oor hulleself gebring. God het egter sy Seun, Jesus, gestuur om alles wat stukkend is, weer heel te maak.
Ongelukkig gaan dorings steeds in Dezi se fietsband steek, maar dit sal haar nie meer onderkry nie. Want die dorings waaronder Jesus moes ly, maak dat geen doring haar kan bykom waar dit regtig saak maak nie. En dit is veel belangriker as ’n fietsband …
Vic en Thea Brink
Girl, geniet jou jong dae!
Wat saai jy elke dag?